**Projekto**

**lyginamasis variantas**

**LIETUVOS RESPUBLIKOS**

**CIVILINIO PROCESO KODEKSO 702, 704, 713, 716, 720 ir 724 STRAIPSNIŲ**

**PAKEITIMO**

**ĮSTATYMAS**

2015 m. d. Nr.

Vilnius

**1 straipsnis. 702 straipsnio pakeitimas**

Pakeisti 702 straipsnio 3 dalį ir ją išdėstyti taip:

„3. Nuo neparduoto iš varžytynių turto perdavimo išieškotojui akto ~~pasirašymo~~ **surašymo** momento laikoma, kad yra tinkamai įvykdyta pareiga perduoti turtą išieškotojui ir jam pereina nuosavybės teisė. **Kai išieškotojui perduodamas nekilnojamasis turtas, turto perdavimo išieškotojui aktas elektroninių ryšių priemonėmis perduodamas Nekilnojamojo turto registro tvarkytojui.**“

**2 straipsnis. 704 straipsnio pakeitimas**

1. Pakeisti 704 straipsnio 3 dalį ir ją išdėstyti taip:

„3. Areštuotas turtas skolininko pasiūlytam pirkėjui parduodamas surašant Sprendimų vykdymo instrukcijoje nustatytos formos aktą**, kuris yra nuosavybės teisę patvirtinantis dokumentas**. **Nuo turto pardavimo skolininko pasiūlytam pirkėjui akto surašymo momento laikoma, kad yra tinkamai įvykdyta pareiga perduoti turtą skolininko pasiūlytam pirkėjui ir jam pereina nuosavybės teisė.** **Kai skolininko pasiūlytam pirkėjui parduodamas nekilnojamasis turtas, turto pardavimo skolininko pasiūlytam pirkėjui aktas elektroninių ryšių priemonėmis perduodamas Nekilnojamojo turto registro tvarkytojui.**“

2. Papildyti 704 straipsnį 5 dalimi:

„**5. Jeigu skolininko pasiūlytas pirkėjas areštuotą nekilnojamąjį turtą pageidauja pirkti kredito įstaigos skolintomis lėšomis, skolininko pasiūlytas pirkėjas į turtą parduodančio antstolio depozitinę sąskaitą turi sumokėti 10 procentų turto pardavimo kainos ir antstoliui pateikti rašytinį prašymą išduoti Sprendimų vykdymo instrukcijoje nustatytos formos pažymą, patvirtinančią teisę pirkti areštuotą nekilnojamąjį turtą. Šioje dalyje nurodytą pažymą antstolis išduoda ne vėliau kaip per dvi darbo dienas nuo rašytinio prašymo gavimo dienos.**“

3. Papildyti 704 straipsnį 6 dalimi:

„**6. Šio straipsnio 5 dalyje nustatyta tvarka areštuotą nekilnojamąjį turtą perkantis skolininko pasiūlytas pirkėjas visą kainą privalo sumokėti per šio Kodekso 716 straipsnio 2 dalyje nustatytą terminą, kuris pradedamas skaičiuoti nuo skolininko pasiūlyto pirkėjo sutikimo pirkti areštuotą turtą pateikimo antstoliui dienos. Skolininko pasiūlyto pirkėjo rašytiniu prašymu antstolis patvarkymu sumokėjimo terminą gali pratęsti šio Kodekso 716 straipsnio 3 dalyje nustatyta tvarka.**“

4. Papildyti 704 straipsnį 7 dalimi:

„**7. Jeigu per šio straipsnio 6 dalyje nustatytą terminą nesumokama visa kaina už perkamą nekilnojamąjį turtą, skolininko pasiūlytas pirkėjas netenka teisės pirkti turto ir jo sumokėti 10 procentų turto pardavimo kainos panaudojami skolininko skoloms ir vykdymo išlaidoms padengti.**“

**3 straipsnis. 713 straipsnio pakeitimas**

Papildyti 713 straipsnį 15 dalimi:

„**15.** **Jeigu varžytynių laimėtojas už varžytynėse parduotą nekilnojamąjį turtą pageidauja atsiskaityti kredito įstaigos skolintomis lėšomis, varžytynių laimėtojas varžytynes organizavusiam antstoliui turi pateikti rašytinį prašymą išduoti Sprendimų vykdymo instrukcijoje nustatytos formos pažymą, patvirtinančią teisę pirkti areštuotą nekilnojamąjį turtą. Šioje dalyje nustatytą pažymą antstolis išduoda ne vėliau kaip per dvi darbo dienas nuo rašytinio prašymo gavimo dienos.**“

**4 straipsnis. 716 straipsnio pakeitimas**

Pakeisti 716 straipsnio 2 dalį ir ją išdėstyti taip:

„2. Šio straipsnio 1 dalyje nurodytą sumą varžytynes laimėjęs varžytynių dalyvis privalo sumokėti:

1) per dešimt dienų nuo varžytynių pabaigos – jeigu turto kaina yra ~~mažesnė negu~~ trys tūkstančiai eurų **ar mažesnė**;

~~2) per dvidešimt dienų nuo varžytynių pabaigos – jeigu turto kaina yra nuo trijų tūkstančių eurų iki trisdešimt tūkstančių eurų;~~

~~3)~~**2)** per trisdešimt dienų nuo varžytynių pabaigos – jeigu turto kaina viršija ~~trisdešimt tūkstančių~~ **tris tūkstančius** eurų.“

**5 straipsnis. 720 straipsnio pakeitimas**

1. Papildyti 720 straipsnį nauja 2 dalimi:

„**2.** **Jeigu išieškotojui perduodamas nekilnojamasis turtas ir išieškotojas šio straipsnio 1 dalyje nurodytą sumą pageidauja apmokėti kredito įstaigos skolintomis lėšomis, išieškotojas į antstolio depozitinę sąskaitą turi sumokėti 10 procentų šio straipsnio 1 dalyje nurodytos sumos ir antstoliui pateikti rašytinį prašymą išduoti Sprendimų vykdymo instrukcijoje nustatytos formos pažymą, patvirtinančią teisę perimti areštuotą turtą. Šioje dalyje nustatytą pažymą antstolis išduoda ne vėliau kaip per dvi darbo dienas nuo rašytinio prašymo gavimo dienos.**“

2. Buvusią 720 straipsnio 2 dalį laikyti 3 dalimi.

3. Papildyti 720 straipsnį 4 dalimi:

„**4. Jeigu per šio straipsnio 1 ir 3 dalyse nustatytą terminą išieškotojas nesumoka visos šio straipsnio 1 dalyje nustatytos sumos, išieškotojas netenka teisės paimti skolininko turto ir jo sumokėti 10 procentų perduodamo turto kainos ir išieškotojo daliai tenkančios lėšų sumos panaudojami skolininko skoloms ir vykdymo išlaidoms padengti.**“

**6 straipsnis. 724 straipsnio pakeitimas**

Pakeisti 724 straipsnį ir jį išdėstyti taip:

„724 straipsnis. Turto pardavimo iš ~~varžytinių~~ **varžytynių** aktas

1. Antstolis per tris darbo dienas po visos turto kainos sumokėjimo, bet ne anksčiau kaip po dvidešimties dienų nuo varžytynių pabaigos, surašo Sprendimų vykdymo instrukcijoje nustatytos formos kiekvieno iš varžytynių parduodamo turto pardavimo iš varžytynių aktą. Šiame akte nurodoma:

1) kas ir kada įvykdė varžytynes, varžytynių numeris;

2) parduodamo turto pavadinimas, turto unikalus numeris (jeigu yra) ir turto apibūdinimas;

3) tikslus varžytynes laimėjusio varžytynių dalyvio ir jo atstovo vardas, pavardė, asmens kodas ir adresas, taip pat turimas elektroninio pašto adresas, telefono ir fakso numeriai, kiti elektroninių ryšių priemonių adresai, kai varžytinių dalyvis yra juridinis asmuo, – juridinio asmens pavadinimas, kodas, buveinė (adresas), taip pat turimas elektroninio pašto adresas, telefono ir fakso numeriai, kiti elektroninių ryšių priemonių adresai ir už nupirktą turtą sumokėta suma;

4) akto ~~pasirašymo~~ **surašymo** vieta ir laikas (nurodomas minučių tikslumu).

**2. Turto pardavimo iš varžytynių aktas yra nuosavybės teisę patvirtinantis dokumentas. Nuo turto pardavimo iš varžytynių akto surašymo momento laikoma, kad yra tinkamai įvykdyta pareiga perduoti turtą varžytynes laimėjusiam varžytynių dalyviui ir jam pereina nuosavybės teisė.** Kai iš varžytynių parduodamas nekilnojamasis turtas, turto pardavimo iš varžytynių aktas elektroninių ryšių priemonėmis perduodamas Nekilnojamojo turto registro tvarkytojui.“

*Skelbiu šį Lietuvos Respublikos Seimo priimtą įstatymą.*

Respublikos Prezidentas